User:The great emperror/sandbox-BuddhaCh.2

สู่ครรภ์พระมารดา เป็นเพลงลำดับที่สองของเพลงพระพุทธประวัติ ประพันธ์เนื้อเพลง/ เรียบเรียงโดย สมส่วน พรหมสว่าง ขับร้องโดย เพลิน พรหมแดน เพลงนี้มีเนื้อหากล่าวถึงพระสุบิน และคำทำนายพระสุบินของพระนางสิริมหามายา โดยเพลงนี้เป็นเพลงพูดเพลงแรกของเพลงชุด พระพุทธประวัติ - เพลิน พรหมแดน ชุดที่ 1 (ประสูติ) เพลงนี้มีความยาว 4 นาที 53 วินาที

เนื้อเพลง

 * ครั้นแล้ว ณ ที่ดังว่า

มีเทพธิดาทั้งหลายมาเชิญ

เสด็จดำเนินมาถึงยังท่า

อโนดาตสระ ชำระพระกาย

ทรงผัดผ้าทิพย์ ระยิบ อันพึงยล

ลูบไล้สุคนธวิเลปนวิไล

ทิพย์บุปผชาติ ดื่นดาษ ประดับพระกาย

เชิงสุหิรัญคีรี รุจีพราย

บรรทมอยู่ในห้องทิพย์ วิมานทอง

ใกล้ภูเขา เงินงามสง่า

มีกาญจนา บรรพตผุดผ่อง

เห็นช้างเผือกพลาย หนึ่งนั้นเดินล่อง

ลงมาสู่ห้อง กนกวิมาน

เศวตกุญชรร้องโกญจนาทอดุลย์

ชูงวงจับบุณฑริกที่เพิ่งจะบาน

ส่งกลิ่นจรุญ หอมฟุ้ง ตรลบแดนนั้น

ทำประทักษิณพระนาง สามรอบครบครัน

แล้วเหมือนดุจพลัน เข้าไปในพระอุทร

ขณะพระนาง สุบินดังกล่าว

มหาสัตว์เจ้า บรมบวร

เสด็จครรไล จากฟ้าอมร

สู่พระโภธร พระราชเทวี

ในขณะนั้น หมื่นโลกธาตุระรัว

สั่นไหวไปทั่ว อัมพร และเมทนี

ก้องกัมปนาท สว่าง เกิดรัศมี

บุพนิมิต โดยธรรมนิยมเคยมี

พระโพธิสัตว์เจ้านี้ ลงสู่พระครรภ์

รุ่งเช้า พระนางจึงได้

เสด็จเข้าไป เฝ้าองค์ราชันย์

กราบบังคมทูล ทั้งสิ้น พระสุบินนั้น

แด่องค์ภูบาล ทุกขั้นทุกตอน

พระเจ้าสุทโธทนะ สดับคำ

ตรัสสั่งนำ โหรา ทั่วพระนคร

เข้าเฝ้าทำนาย ถวายคำพยากรณ์

คำพระสุบิน พระเทวีมิ่งสมร

โหรานิกร ทราบมูลแล้วทูลคำ

บทบรรยาย
บทบรรยาย : สมส่วน พรหมสว่าง

ผู้บรรยาย : สมส่วน พรหมสว่าง

โฆษิต กฤษตินันท์ (เล็ก ดอกคำใต้ รับบท โหราจารย์)

ผู้บรรยาย : มวลหมู่โหราจารย์ทั้งหลาย ได้ฟังสุบินนิมิตนั้นแล้ว ต่างมีความเห็นตรงกันและได้กราบถวายบังคมทูลว่า

โหราจารย์ : พระสุบินนิมิตของพระราชเทวี ณ ราตรีที่เพิ่งผ่านมานั้น เป็นเสมือนมหามงคลนิมิตมาปรากฎ พระองค์จะได้พระปิโยรสที่สุดประเสริฐ เลิศอัครบุรุษ สูงสุดด้วยบุญญาธิการ มีอานุภาพอันหาประมาณมิได้ และจะได้เป็นที่พึ่งของมวลสรรพสัตว์ทั่วไป โดยไม่มีผู้หนึ่งผู้ใดเสมอเหมือน

ผู้บรรยาย : เมื่อพระเจ้าสุทโธทนะ ได้สดับคำทูลทำนาย ก็มีพระราชหฤทัยทรงโสมนัสยิ่งนัก จึงมีดำรัสสั่งนางนมสนมน้อยใหญ่ ให้คอยเอาใจใส่อภิบาลทะนุบำรุงผดุงถนอม พระครรภ์ของพระราชเทวี โดยไม่ให้มีอันตรายใดๆ เข้ามากล้ำกรายพระนางเจ้าสิริมหามายาเทวีได้เลยแม้แต่น้อย

ความหมาย และเนื้อหาของเพลง
ลำดับนั้น เหล่าเทพธิดาทั้งหลายต่างพากันมานำพระนางสิริมหามายาไปยังสระอโนดาต ให้สรงสนานเพื่อที่จะชำระล้างมลทินของมนุษย์ออก แล้วให้ทรงนุ่งห่มผ้าทิพย์ ทรงลูบไล้ด้วยของหอม ให้ทรงประดับด้วยดอกไม้ทิพย์

ในที่ไม่ไกลจากที่นั้น มีภูเขาเงินอยู่ลูกหนึ่ง ภายในภูเขานั้นมีวิมานทอง พวกเขาให้ตั้งพระที่ไสยาสน์อันเป็นทิพย์ มีเบื้องเศียรอยู่ทางทิศตะวันออก ทูลให้พระนางบรรทมในวิมานทองนั้น พระโพธิสัตว์เป็นพญาช้างตัวประเสริฐสีขาวผ่อง ท่องเที่ยวไปในภูเขาทองลูกหนึ่ง ซึ่งมีอยู่ในที่ไม่ไกลจากที่นั้น ได้ลงจากภูเขาทองนั้นแล้ว ขึ้นไปยังภูเขาเงิน เดินมาทางทิศเหนือได้เอางวงอันมีสีราวกะว่าพวงเงินจับดอกปทุมสีขาว เปล่งโกญจนาท (บันลือเสียงกึกก้อง) เข้าไปยังวิมานทองนั้น พญาช้างได้กระทำประทักษิณพระที่ไสยาสน์ของพระมารดา 3 รอบแล้ว ได้เป็นเสมือนกับผ่าพระปรัศว์เบื้องขวาเข้าสู่พระครรภ์ของพระนาง

หลังจากพระนางทรงตื่นจากพระสุบิน พระนางได้นำความขึ้นกราบทูลต่อพระเจ้าสุทโธทนะ พระราชสวามี เมื่อพระองค์ทรงทราบจึงมีรับสั่งให้เหล่าโหราจารบ์มาทำนายพระสุบิน เมื่อโหราจารย์ทั้งหลายได้ฟังสุบินนิมิตนั้นแล้ว ต่างมีความเห็นตรงกันและได้กราบถวายบังคมทูลว่า "พระสุบินนิมิตของพระนางสิริมหามายา ทำนายได้ว่าพระองค์จะได้พระราชโอรสที่สุดประเสริฐ เปี่ยมด้วยบุญญาธิการ มีอานุภาพอันหาประมาณมิได้ และจะได้เป็นที่พึ่งของมวลสรรพสัตว์ทั่วไป โดยไม่มีผู้ใดเสมอเหมือน" เมื่อพระเจ้าสุทโธทนะ ได้สดับคำทูลทำนาย ก็ทรงโสมนัสยิ่งนัก จึงมีดำรัสสั่งนางนม สนมกำนัลน้อยใหญ่ ให้คอยเอาใจใส่อภิบาลทะนุบำรุงพระครรภ์ของพระนางสิริมหามายามหาเทวี โดยไม่ให้มีอันตรายใดๆ เข้ามากล้ำกรายพระนางเจ้าได้เลยแม้แต่น้อย

คำศัพท์ควรรู้

 * โกญจนาท หมายถึง การบันลือเสียงอันดัง ความกึกก้อง (โดยมากใช้แก่เสียงช้าง)


 * อดุลย์ หมายถึง ชั่งไม่ได้, ไม่มีอะไรเปรียบ, ไม่มีอะไรเท่า


 * ประทักษิณ หมายถึง การเวียนขวา โดยให้สิ่งที่เรานับถือหรือผู้ที่เรานับถือเป็นต้น อยู่ทางข้างขวาของผู้เวียน